એક દિવસ પસાર કર્યો. રાત્રે વળી આરામ કર્યો. ફરી આગળ ચાલવાનું શરૂ કર્યું. બીજા દિવસે અને ત્રીજા દિવસે આરોહણ ચાલુ જ રહ્યું. બરાબર સાડાત્રણ દિવસની મહેનતને પરિણામે આ સાહસવીરો 18,635 ફૂટ ઊંચે આવેલા ‘ગિલમેન પૉઈન્ટ’ નામના સ્થળે પહોંચ્યા. બસ, શિખર સુધી આવી ગયા. હવે આખરી ચઢાણ ! અંધ જુવાનો સાથે રહેલા ભોમિયાએ સંદેશો મોકલ્યો : ‘ભવ્ય ઘડી આવી ચૂકી છે ! અમે બધા શિખર પર આવી પહોંચ્યા છીએ !’ આખા આફ્રિકા ખંડમાં સમાચાર ફરી વળ્યા. બધે આનંદ આનંદ થઈ ગયો. અંધ સાહસવીરોની સિદ્ધિને બિરદાવવા ‘ઈસ્ટ આફ્રિકન ઍરવેઝ’ નામની વિમાની કંપનીએ કીલીમાંજારોના હિમાચ્છાદિત શિખરની આસપાસ વિમાન ઉડાડ્યાં. શિખરની નજીક આવીને, હવામાં પાંખ વીંઝીને ગર્જના કરતાં સલામી આપી. શાંત વાતાવરણમાં આખરી આરોહણ કરતા એકલા અંધ સાહસવીરોના હૃદયમાં વિમાનના એ ગગનભેદી અવાજોએ અનેરો ઉત્સાહ રેડ્યો.